钦定古今图书集成/明伦汇编/官常典/第353卷 > 顾佐 邵𤣱 陈勉 贾谅 严升
## 钦定古今图书集成/明伦汇编/官常典/第353卷 > 顾佐 邵𤣱 陈勉 贾谅 严升

按《明外史》本传：“佐字礼卿，太康人。建文二年进士。除
庄浪知县。永乐初，入为御史。奉命招广西庆远蛮，督
采木四川，从北征，巡视关隘。迁江西按察副使。召为
应天尹，刚直不挠，吏民畏服，人比之包孝肃。北京建，
改顺天，权贵人多不便之，出为贵州按察使。仁宗嗣
位，召为通政使。宣德三年，都御史刘观以贪被黜。帝”
问杨士奇、荣，廷臣孰可掌宪者。士奇举佐公廉有威，
历官并著风采。荣亦言佐为京尹，政清弊革。帝喜曰：
“顾佐乃能如是。”立擢左都御史，赐敕奖勉之。命甄察
诸御史，黜不称者。御史有缺，举送吏部补选。佐视事，
即奏黜御史严暟、杨居正等二十人，谪为吏。降八人，
罢三人，而举进士邓棨、国子生程富、谒选知县孔文
英、教官方瑞等四十馀人堪任御史，帝使历政，三月
而后任之，居正等六人辨愬，帝怒，并前为吏者悉戍
之。而暟自戍所潜遁入京，胁他贿，为佐所奏，论当死。
佐复奏暟谋害己，遂戮暟。帝北巡，命佐留守。还，复赐
敕，令约束诸御史。于是纠黜贪纵，朝纲肃然。居岁馀，
奸吏奏佐受隶金，私遣归。帝密示士奇曰：“尔不尝举
佐廉乎？”对曰：“事有之。中朝官俸薄，仆马薪刍资之隶，
遣隶半使出资免役，隶得归耕，官得资费。中朝官皆
然。臣亦然。先帝知之，故增中朝官俸。”帝叹曰：“朝臣贫
如此。”因怒诉者曰：“朕方用佐，小人敢诬之，必下法司
治。”士奇对曰：“细事不足干上怒，付佐治足矣。”帝以吏
状付佐，曰：“汝自治之。”佐顿首谢。召吏言：“上命我治汝，
汝改行，吾贷汝。”帝闻之益喜，谓佐得大体。或告佐不
理冤诉，帝怒曰：“必重囚教之。”命鞫，果。千户臧清杀无
罪三人当死，故使人诬佐。帝曰：“不诛清，则佐法不行。”
立命磔于市。八年秋，佐有疾，乞归。不许。以南京右都
御史熊概代理其事。逾年而概卒。佐疾良已，入见。帝
慰劳之，令免朝贺，视事如故。正统初，考察御史不称
者十五人，降黜之。邵宗九载满，吏部已考称，亦与焉。
宗不服，奏辩。尚书郭琎亦言“宗不应与在任者同考。”
帝遂责佐。而御史张鹏等复劾宗微过。帝以鹏朋欺，
并切责佐。佐即上章致仕去。赐敕奖慰，赉钞五千贯，
命户部复其家。家居十馀年卒。佐守正嫉邪，人敬惮
之。每旦趋朝，小憩外庐，立双藤户外，百僚过者，皆折
旋避之。入内直庐，独处小夹室，非议政不与诸司群
坐，人称为“顾独坐”云。时雩都、陈勉峄、贾谅，先后副都
御史，与佐同举台职，而兰谿、邵𤣱官南京，与佐齐名。
繁昌严升名亦亚于𤣱。𤣱字以先，永乐四年进士。授
御史，巡按江西、广东、福建。所过，人不敢犯。仁宗监国，
知𤣱廉直，有重狱，辄付𤣱。历江西、福建按察史。宣德
三年入为南京左副都御史。奏黜御史不职者十三
人，简黜诸司庸懦不肖者八十馀人，风纪大振。居二
年，以疾卒官。𤣱负气，好侮慢同列，治狱颇刻深。然持
身廉，内行修洁。母丧哀毁，芝再产于庭。勉与𤣱同年
进士。除监察御史，出为广东副使。仁宗初，以杨士奇
荐，擢左副都御史。宣德间，尝坐失出下诏狱，得释。信、
丰诸县盗起，命勉抚之。招徕三千六百馀人，乱遂定。
正统中，历两京大理寺卿。景泰初，进南京右都御史，
掌院事。致仕，卒。勉外和内刚，精通法律，吏不敢欺。谅，
字子信。永乐中，由乡举入太学，选侍皇太孙说书。擢
刑科给事中。宣德四年进都给事中。劾清军侍郎金
庠受贿，罢之。又与御史张居杰劾户部郎中萧翔等
挟妓御史方鼎等十三人，托疾不事事，悉下狱，贬官。
又劾阳武侯薛禄“朋比不敬。”廷中肃然。明年拜右副
都御史。偕锦衣指挥王裕、参议黄翰、中官张义等巡
视江西，按治豪强不少假。英宗即位，出镇湖广。治济
宁北河道。赈淮、扬诸府饥。徐州盗越城被劾，帝宥之。
盗入芒砀山为民患，谅捕获甚众。还至德州，卒。谅内
行修，当官有风采，士类称之。升建文时进士。历官大
理寺右少卿。清军苏、松，执法不挠。调南京佥都御史。
与𤣱同心治事。刚果自信，尝著《神羊赋》以见志焉。